PMIndiaData/PMIndiaSum huggingface dataset:
सिक्कीम आणि लडाख मधील विद्यार्थ्यांच्या आयटीबीपी भ्रमंती गटाशी पंतप्रधानांचा संवाद

देशातील विविध भागांचा दौरा करत असलेल्या दोन आयटीबीपी अर्थात इंडो- तिबेट सीमा पोलीस भ्रमंती गटाशी संलग्न सिक्कीम आणि लडाख मधील 53 विद्यार्थ्यांनी आज पंतप्रधान नरेंद्र मोदी यांची भेट घेतली. पंतप्रधानांशी अनौपचारिक संवाद साधताना त्यांनी समृद्ध आणि भ्रष्टाचार-मुक्त भारताचे स्वप्न असल्याचे सांगितले. हे स्वप्न पूर्ण करण्याच्या दिशेने प्रयत्न करण्याचे आवाहन पंतप्रधानांनी विद्यार्थ्यांना केले. तसेच त्यांनी विद्यार्थ्यांना उद्दिष्टे पूर्ण करण्यासाठी तंदुरुस्त राहायला सांगितले. या संदर्भात, योगाच्या महत्वावर देखील चर्चा झाली. पंतप्रधानांनी शिकण्याच्या महत्वावर भर दिला आणि म्हणाले सदैव नवीन काहीतरी शिकण्याकडे आपला कल असायला हवा. विद्यार्थ्यांनी डिजिटल भारतात विशेष स्वारस्य दाखवले. रोकडविरहित व्यवहारांवर देखील यावेळी चर्चा झाली. सामान्य जनतेला थेट लाभ हस्तांतरणाचा कशा प्रकारे फायदा होत आहे याची माहिती पंतप्रधानांनी त्यांना दिली. या विद्यार्थ्यांनी पंतप्रधानांनी लिहिलेल्या “एक्साम वॉरियर्स “या पुस्तकाचा उल्लेख केला, ज्यात त्यांनी विद्यार्थ्यांना अनावश्यक तणाव आणि दबावाशिवाय आयुष्य जगण्याविषयी प्रोत्साहित केले आहे. पी.आई.बी./ बी.गोखले/ एस. काणे
राजस्थानमधील बारमेर येथील पाचपदरा येथे राजस्थान तेलशुध्दीकरण प्रकल्पाच्या कामाचा प्रारंभ केल्यानंतर पंतप्रधान नरेंद्र मोदी यांनी सार्वजनिक सभेला केले मार्गदर्शन

राजस्थानमधील पाचपदरा येथे राजस्थान तेलशुध्दीकरण प्रकल्पाच्या कामाचा प्रारंभ केल्यानंतर पंतप्रधान नरेंद्र मोदी यांनी विशाल सार्वजनिक सभेला मार्गदर्शन केले. यावेळी त्यांनी राजस्थानच्या मुख्यमंत्री वसुंधरा राजे आणि केंद्रीय पेट्रोलियम मंत्री धर्मेंद्र प्रधान यांचे अभिनंदन केले. काही दिवसांपूर्वीच देशभरामध्ये मकर संक्रांतीचा सण मोठ्या उत्साहात साजरा झाला, असे सण समृध्‌दीचे प्रतीक असतात, आता या सणानंतर लगेचच या प्रकल्पाचा प्रारंभ होत आहे. एका दृष्टीने या प्रकल्पामुळे राजस्थानच्या असंख्य लोकांच्या जीवनामध्ये आनंद आणि समृध्दी घेवून येणारा ठरणार आहे. सध्या “संकल्प ते सिध्दी”चा कार्यकाळ आहे, त्यामुळे आपण विशिष्ट लक्ष्य निश्चित करून स्वातंत्र्याच्या 75 व्या वर्धापनदिनापर्यंत म्हणजे 2022 पर्यंत ते ध्येय पूर्ण करण्यासाठी अथक कार्य करण्याचे आवाहन पंतप्रधान मोदी यांनी यावेळी उपस्थितांना केले. पंतप्रधानांनी यावेळी माजी उपराष्ट्रपती आणि राजस्थानचे माजी मुख्यमंत्री भैरो सिंह शेखावत यांनी केलेल्या कार्याचे स्मरण केले. आधुनिक राजस्थान घडवण्यासाठी भैरो सिंह शेखावत यांनी दिलेले योगदान अतिशय मोलाचे आहे, असे ते म्हणाले. ज्येष्ठ नेते आणि माजी केंद्रीय मंत्री जसवंत सिंह यांच्या प्रकृतीमध्ये लवकरच सुधारणा व्हावी, अशी कामना त्यांनी यावेळी व्यक्त केली. तसेच आपल्या देशासाठी जसवंत सिंह यांनी दिलेल्या योगदानाचा उल्लेखही पंतप्रधान मोदी यांनी यावेळी केला. राज्यात दुष्काळामुळे निर्माण झालेल्या संकटकाळी सर्वसामान्य जनतेला केलेल्या भरघोस मदतीबद्दल पंतप्रधानांनी मुख्यमंत्री वसुंधरा राजे यांचे कौतुक केले. केंद्र सरकार सशस्त्र दलासाठी “वन रँक वन पेंशन” लागू करण्यासाठी कटिबध्द असून त्यासाठी सरकारने सर्वतोपरी प्रयत्न केल्याचेही पंतप्रधानांनी स्पष्ट केले. आपल्या भाषणात पंतप्रधानांनी जन धन योजनेचा उल्लेख करून गरीबांपर्यंत बँकिंग सेवा पोहोचणे आता सुनिश्चित झाल्याचे सांगितले. स्वयंपाकाच्या गॅसच्या उज्ज्वला योजनेचा उल्लेख करून त्यांनी आपले सरकार ज्या गावांमध्ये अद्याप वीज पोहोचली नाही अशा 18,000 गावांच्या विद्युतीकरण्यासाठी उल्लेखनीय कार्य करत आहे, असेही सांगितले. राजस्थानच्या मुख्यमंत्री वसुंधरा राजे यांनी राज्याच्या हितासाठी केलेल्या कार्याबद्दल पंतप्रधानांनी त्यांचे कौतुक केले.
पंतप्रधानांच्या हस्ते अखिल भारतीय आयुर्वेद संस्थेचे राष्ट्रार्पण

पंतप्रधान नरेंद्र मोदी यांच्या हस्ते आज नवी दिल्लीत अखिल भारतीय आयुर्वेद संस्थेचे राष्ट्रार्पण झाले. धन्वंतरी जयंती आयुर्वेद दिवस म्हणून साजरा होत असल्याबद्दल पंतप्रधानांनी यावेळी अभिनंदन केले. अखिल भारतीय आयुर्वेद संस्थेच्या स्थापनेबाबत त्यांनी आयुष मंत्रालयाचे कौतुक केले. आपला इतिहास, वारसा, यांचे मोल जोपर्यंत कळत नाही तोपर्यंत राष्ट्र प्रगती करु शकत नाही. जे राष्ट्र आपला वारसा विसरतो ते स्वत:ची ओळख विसरतो, असे पंतप्रधानांनी सांगितले. भारत जेव्हा स्वतंत्र नव्हता तेव्हा योगा आणि आयुर्वेदासारख्या आपल्या परंपरांना ज्ञानाला कमी लेखण्यात यायचे. यावर असलेला भारतीयांचा विश्वास घटवण्याचे प्रयत्नही करण्यात आले. गेल्या तीन वर्षात मात्र परिस्थिती बरीच बदलली आहे आणि आपल्या सर्वोत्तम वारशाबाबत लोकांना पुन्हा विश्वास वाटू लागला आहे. आपल्या वारशाबाबत लोकांना वाटत असलेला अभिमान ते योगा दिवस किंवा आयुर्वेद दिवसाला उपस्थित राहून व्यक्त करत आहेत, असे पंतप्रधानांनी सांगितले. आयुर्वेद ही केवळ वैद्यकीय उपचार पध्दती नाही तर त्यात सार्वजनिक आरोग्य आणि पर्यावरणीय आरोग्य यांचाही समावेश आहे. देशातल्या प्रत्येक जिल्हयात आयुर्वेद रुग्णालय स्थापन करण्यासाठी सरकार काम करत आहे. गेल्या तीन वर्षात 65 हून अधिक आयुष रुग्णालये विकसित करण्यात आली आहेत अशी माहिती पंतप्रधानांनी यावेळी दिली. वनौषधी आणि औषधी वनस्पती जगभरात उत्पन्नाचा महत्वाचा स्रोत ठरु शकतात आणि यासंदर्भात भारताने आपल्या क्षमता वाढवल्या पाहिजेत, असे त्यांनी सांगितले. आरोग्य व्यवस्थेत 100 टक्के परदेशी थेट गुंतवणूकीला केंद्र सरकारने मान्यता दिली आहे, असे पंतप्रधानांनी सांगितले. गरीबांना परवडणाऱ्या आरोग्यसुविधा पुरविण्यावर सरकारचा भर आहे. प्रतिबंधात्मक काळजी, सर्वांना उपचार मिळावेत आणि ते परवडावेत यासाठी सुधारणा करण्यावर सरकार भर देत आहे, असे त्यांनी सांगितले. स्वच्छता हे प्रतिबंधात्मक उपायांचे सर्वात सोपे तंत्र आहे. गेल्या तीन वर्षात केंद्र सरकारने पाच कोटी शौचालये बांधली, अशी माहिती पंतप्रधानांनी दिली. गरीबांना सुलभतेने आरोग्यसुविधा मिळावी यासाठी नवीन एम्स अर्थात अखिल भारतीय आयुर्विज्ञान संस्था स्थापन करण्यात येत आहेत, असे त्यांनी सांगितले. परवडणाऱ्या दरात लोकांना औषधे पुरविण्यासाठी जनऔषधी केंद्र स्थापन करण्यात आली असून इतर उपायांबाबतही पंतप्रधानांनी माहिती दिली.
पंतप्रधान राष्ट्रीय मदत निधीला आयटीबीपीच्या महासंचालकांकडून 8.5 कोटी रुपयांचा धनादेश

आयटीबीपी अर्थात इंडो-तिबेटीयन सीमा पोलीस दलाचे महासंचालक आर. के. पचनंदा यांनी पंतप्रधान नरेंद्र मोदी यांची आज भेट घेतली. पंतप्रधान राष्ट्रीय मदत निधीसाठी 8.5 कोटी रुपयांचा धनादेश त्यांनी पंतप्रधानांकडे सुपूर्द केला. आयटीबीपीच्या कर्मचाऱ्यांच्या योगदानातून ही रक्कम उभारण्यात आली आहे.
युरोप आणि फ्रान्सच्या परराष्ट्र व्यवहार मंत्र्यांनी पंतप्रधानांची भेट घेतली

युरोप आणि फ्रान्सचे परराष्ट्र व्यवहार मंत्री जीन वेस ली ड्रियान यांनी आज पंतप्रधान नरेंद्र मोदी यांची भेट घेतली. पंतप्रधानांच्या जून 2017 मधील फ्रान्स दौऱ्याचा पाठपुरावा म्हणून त्यांनी द्विपक्षीय संबंधातील अलिकडच्या घडामोडींबाबत पंतप्रधानांना माहिती दिली. भारत-फ्रान्स दरम्यान वाढत्या संबंधांबद्दल, तसेच फ्रान्सचे संरक्षण मंत्री म्हणून यापूर्वी पार पाडलेली भूमिका आणि सध्याची मंत्री पदाची भूमिका पार पाडताना ली ड्रियान यांनी दिलेल्या योगदानाची पंतप्रधानांनी प्रशंसा केली. पंतप्रधान म्हणाले की, भारत-फ्रान्स धोरणात्मक भागीदारीचे महत्व केवळ द्विपक्षीय संदर्भापूरतेच मर्यादित नाही तर प्रादेशिक आणि जागतिक संदर्भातही शांतता आणि स्थैर्य नांदण्यासाठी महत्वपूर्ण आहे. पंतप्रधान म्हणाले अध्यक्ष मॅक्रोन यांच्या भारत दौऱ्याबाबत आपण उत्सुक आहोत.
पंतप्रधान नरेंद्र मोदी 17 आणि 18 सप्टेंबर 2018 रोजी त्यांच्या वाराणसी मतदारसंघाचा दौरा करणार आहेत.

ते 17 सप्टेंबर रोजी दुपारी वाराणसीला पोहचतील. तिथून ते थेट नरुर गावाला भेट देतील, जिथे ते प्राथमिक शाळेतील विद्यार्थ्यांशी संवाद साधतील. ही शाळा ‘रुम टू रीड ‘या स्वयंसेवी संघटनेच्या सहकार्याने चालवण्यात येते. त्यानंतर ते डीएलडब्ल्यू परिसरात काशी विद्यापीठाच्या विद्यार्थ्यांशी आणि त्यांच्याद्वारे मदत दिली जाणाऱ्या मुलांशी संवाद साधतील. 18 सप्टेंबरला बीएचयू अँफी थिएटर येथे पंतप्रधान एकूण 500 कोटी रुपयांच्या विविध विकास प्रकल्पांचे उदघाटन किंवा पायाभरणी करतील. ज्या प्रकल्पांचे उदघाटन केले जाणार आहे त्यामध्ये जुन्या काशीसाठी एकात्मिक विद्युत विकास योजना (IPDS ) आणि बीएचयूमध्ये एक अटल इन्क्युबेशन सेंटर यांचा समावेश आहे. ज्या प्रकल्पांची पायाभरणी केली जाणार आहे त्यात बीएचयू येथे प्रादेशिक नेत्रविज्ञान केंद्राचा समावेश आहे. पंतप्रधान यावेळी उपस्थितांना संबोधित करणार आहेत.
गुजरातमध्ये अहमदाबाद इथे विविध विकास प्रकल्पांचे पंतप्रधानांच्या हस्ते उद्घाटन

पंतप्रधान नरेंद्र मोदी यांनी आज अहमदाबादला भेट देऊन विविध विकास प्रकल्पांचे उद्घाटन केले. वस्त्राल गाव मेट्रो स्थानकात पंतप्रधानांनी अहमदाबाद मेट्रो सेवेच्या पहिल्या टप्प्याचा प्रारंभ केला. अहमदाबाद मेट्रोच्या दुसऱ्या टप्प्याचे भूमिपूजन पंतप्रधानांनी केले.भारताची स्वदेशात विकसित केलेलीआणि एक राष्ट्र-एक कार्ड यावर आधारित, पहिली पेमेंट इको-सिस्टीम आणि प्रवासी भाडे गोळा करणाऱ्या,ऑटोमेटीक फेअर कलेक्शन यंत्रणेचे त्यांनी उद्घाटन केले.यानंतर पंतप्रधानांनी मेट्रो रेल्वेला हिरवा झेंडा दाखवला आणि मेट्रोतून प्रवासही केला. 1200 खाटांच्या नव्या नागरी रुग्णालयाचे,नव्या कर्करोग रुग्णालयाचे,दंत रुग्णालयाचेआणि नेत्र रुग्णालयाचे त्यांनी अहमदाबाद इथे उद्घाटन केले. दाहोद रेल्वे कारखाना आणि पाटण-बिंदी रेल्वे मार्गाचे पंतप्रधानांनी लोकार्पण केले आणि लोथल सागरी संग्रहालयाचे भूमिपूजन केले. बीजे वैद्यकीय महाविद्यालय मैदानातल्या जाहीर सभेत बोलतांना, अहमदाबाद मेट्रोचे स्वप्न साकार झाल्याने हा ऐतिहासिक दिवस असल्याचे सांगितले.मेट्रोमुळे अहमदाबादमधल्या जनतेला सोयीचे,पर्यावरण स्नेही वाहतुकीचे साधन उपलब्ध झाल्याचे ते म्हणाले.2014 पूर्वी,देशात मेट्रोचे केवळ 250 किमी कार्यान्वित जाळे उपलब्ध होते आता ते 655 किमी झाल्याचे त्यांनी सांगितले. आज सुरु करण्यात आलेल्या कॉमन मोबिलिटी कार्डमुळे,देशभरात मेट्रो आणि इतर वाहतुकीची साधने वापरताना विविध कार्ड बाळगण्याची आवश्यकता राहणार नाही. या कार्डमुळे प्रवासासाठी एक राष्ट्र-एक कार्ड अस्तित्वात येईल.स्वदेशात निर्मिती करण्यात आलेल्या या कार्ड मुळे,अशी कार्ड तयार करण्यासाठीचे आधीचे आंतरराष्ट्रीय अवलंबित्व नाहीसे झाले आहे.वाहतुकीसाठी,एक राष्ट्र-एक कार्डअसणाऱ्या मोजक्या देशांपैकी भारत एक देश ठरल्याची माहिती त्यांनी दिली. केंद्र आणि राज्य सरकारच्या, पाणी पुरवठा योजना,सर्वांसाठी वीज,पायाभूत विकास,सर्वांसाठी निवारा,गरिबांसाठीच्या योजना यासारख्या विविध उपक्रमांची माहिती त्यांनी दिली.राज्यातल्या आदिवासी कल्याणासाठी हाती घेण्यात आलेल्या विविध योजनांची त्यांनी तपशीलवार माहिती दिली. सूक्ष्म, तपशीलवार नियोजन आणि राज्यातल्या जनतेची कठोर मेहनत यामुळे गेल्या दोन दशकात गुजरातचा कायापालट झाला आहे. विकास कसा हाती घ्यावा यासाठी अभ्यास करण्यासाठी गुजरातचे उदाहरण अभ्यासावे असे ते म्हणाले.गुजरातमध्ये मोठ्या प्रमाणात हाती घेण्यात आलेल्या पायाभूत विकास प्रकल्पांच्या अंमलबजावणीमुळे राज्याचा मोठ्या प्रमाणात कायापालट होईल. लोथल सागरी वारसा संकुल पूर्ण झाल्यानंतर प्राचीन भारताच्या सागरी सामर्थ्याचे दर्शन घडेल.यामधल्या संग्रहालयात जागतिक दर्जाच्या सुविधा राहणार असून यामुळे राज्यातल्या पर्यटन क्षमतेत वाढ होणार आहे असे पंतप्रधान म्हणाले. आरोग्याला केंद्र सरकारचे प्राधान्य असून,वेलनेस सेंटर ते वैद्यकीय महाविद्यालयापर्यंत,सरकार, देशभरात दर्जेदार आरोग्य पायाभूत संरचना निर्माण करत आहे.गुजरातमध्ये उभारण्यात येत असलेल्या जागतिक दर्जाच्या सुविधांचा त्यांनी उल्लेख केला. भ्रष्टाचारापासून ते दहशतवादापर्यंत देशातल्या सर्व धोक्याविरोधात लढा देण्यासाठी आपले सरकार कटीबद्ध असल्याचे त्यांनी सांगितले.देशविरोधी काम करणाऱ्या तत्वाविरोधात कडक कारवाई करण्याचे आश्वासन त्यांनी दिले.देशाच्या सुरक्षितते संदर्भात मतांचे राजकारण करू नये असे आवाहन त्यांनी विरोधकांना केले.अशा कृत्यांमुळे सैन्य दलाच्या मनोधैर्यावर परिणाम होईल आणि शत्रू बळकट होईल असे पंतप्रधान म्हणाले.
पंतप्रधान नरेंद्र मोदी, इस्रायलचे पंतप्रधान नेतान्याहू यांनी ‘आयक्रिएट’चे केले लोकार्पण

पंतप्रधान नरेंद्र मोदी आणि इस्रायलचे पंतप्रधान नेत्यान्याहू यांनी अहमदाबाद उपनगरामध्ये सुरू करण्यात आलेल्या ‘आयक्रिएट’ या सुविधेचे आज लोकार्पण केले. नवद्योजकांना निर्मिती, नवकल्पना, अभियांत्रिकी, उत्पादन रचना आणि नवीन तंत्रज्ञानाची माहिती एकाच ठिकाणी मिळण्याची सुविधा ‘आयक्रिएट’मुळे मिळणार आहे. अन्नसुरक्षा, पाणी, दूरसंचार व्यवस्था, सायबर सुरक्षा, माहिती आणि तंत्रज्ञान तसेच इलेक्ट्रॉनिक्स, ऊर्जा, जैव वैद्यकीय साधने आणि यंत्रे यांची निर्मिती ‘आयक्रिएट’च्या माध्यमातून करून भारतात पर्यावरण प्रणाली विकसित करतानाच उच्च गुणवत्ता असलेले नवउद्योजक निर्माण करण्याचा उद्देश आहे. यावेळी दोन्ही नेत्यांनी वेगवेगळ्या क्षेत्रातल्या विविध तंत्रज्ञानाच्या आणि नवकल्पनांच्या स्टॉल्सना भेटी दिल्या. भारत आणि इस्रायल या दोन्ही देशातील लोकांना एकमेकांच्या अधिक जवळ आणण्यासाठी नवकल्पना महत्वपूर्ण भूमिका बजावणार आहे, असे मत पंतप्रधानांनी यावेळी मार्गदर्शन करताना व्यक्त केले. तंत्रज्ञान क्षेत्रात इस्रायलनी केलेली भरीव कामगिरी आणि दाखवलेले कौशल्य यांची दखल संपूर्ण जगाने घेतली आहे, असेही पंतप्रधान यावेळी म्हणाले. भारतीय युवकांमध्ये अमाप ऊर्जा आणि उत्साह आहे. त्यांना आता प्रोत्साहन देण्याबरोबरच संस्थात्मक पातळीवर पाठिंबा देण्याची आवश्यकता आहे, असंही पंतप्रधान यावेळी म्हणाले. सरकारला संपूर्ण कार्यपद्धतीच नवकल्पनांनीयुक्त असावी असे वाटतेय, असं सांगून पंतप्रधान मोदी यावेळी म्हणाले, वेगवेगळ्या कल्पनांमधूनच नवनवीन कल्पना येतात आणि नवकल्पनांमधूनच नवभारत निर्माण होण्यासाठी मदत मिळणार आहे. यश मिळवायचे असेल तर त्यासाठी आधी धाडस दाखवण्याची आवश्यकता आहे, असे सांगून पंतप्रधानांनी ‘आयक्रिएट’मध्ये सहभागी होण्याचे धाडस दाखवणाऱ्या युवकांचे अभिनंदन केले. रुढी, परंपरा आणि नवकल्पना यांच्यातील कोंडी फोडण्यासाठी काय केले पाहिजे हे सांगताना पंतप्रधानांनी कालिदासाच्या श्लोकाचे उदाहरण दिले आणि भारतीय युवकांनी देशाला आज भेडसावत असणाऱ्या प्रश्नांना, आव्हानांना तोंड देण्यासाठी नवउद्योजक म्हणून पुढे यावे. सर्वसामान्य जनतेच्या राहणीमानात सुधारणा घडवून आणण्यासाठी कमीत कमी खर्चात सर्वतोपरी प्रयत्न करण्याचे आवाहन केले. अन्नधान्य, पाणी, आरोग्य आणि ऊर्जा क्षेत्रात भारत आणि इस्रायल यांच्यात सहकार्य करण्यात येणार असल्याचे पंतप्रधानांनी यावेळी सांगितले. या उभय देशांमध्ये होत असलेले सहकार्य म्हणजे 21 व्या शतकातील मानवजातीच्या इतिहासातील नव्या अध्याय आहे, असेही पंतप्रधान मोदी यावेळी म्हणाले.
पुरुषांच्या 10 मीटर एअर पिस्तुल क्रीडा प्रकारात सुवर्णपदक विजेत्या सौरभ चौधरीचे पंतप्रधानांकडून अभिनंदन

इंडोनेशियातल्या, जकार्ता-पालेमबंग येथे सुरू असलेल्या 18व्या आशियाई क्रीडा स्पर्धेत पुरुषांच्या 10 मीटर एअर पिस्तुल क्रीडा प्रकारात सुवर्णपदक मिळवल्याबद्दल पंतप्रधान नरेंद्र मोदी यांनी सौरभ चौधरीचे अभिनंदन केले आहे. ’16 वर्षाच्या सौरभ चौधरीने आपल्या युवा पिढीमधल्या क्षमतेचे आणि कौशल्याचे दर्शन घडवले आहे. या युवकाने आशियाई क्रीडा स्पर्धा 2018 मध्ये पुरुषांच्या 10 मीटर एअर पिस्तुल प्रकारात सुवर्णपदक प्राप्त केले आहे. त्याचे अभिनंदन!’ असे पंतप्रधानांनी म्हटले आहे.
भारत आणि अल्जेरिआ यांच्यातील अंतराळ विज्ञान, तंत्रज्ञान आणि वापर क्षेत्रातील सहकार्याबाबत कराराला मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाला भारत आणि अल्जेरिआ यांच्यातील अंतराळ विज्ञान, तंत्रज्ञान आणि वापर क्षेत्रातील सहकार्याबाबत कराराबाबत अवगत करण्यात आले. 19 सप्टेंबर 2018 रोजी या करारावर बंगळुरू इथे स्वाक्षऱ्या करण्यात आल्या होत्या. ठळक वैशिष्ट्ये या करारामुळे पृथ्वीचे रिमोट सेन्सिंग, उपग्रह दळणवळण, आणि उपग्रह आधारित दिशादर्शन, अंतराळ विज्ञान आणि ग्रहांचा शोध, अंतराळयानाचा, तसेच अंतराळ तंत्रज्ञानाचा वापर यासारख्या संभाव्य क्षेत्रात सहकार्य लाभू शकेल. या कराराद्वारे एक संयुक्त कृतीगट स्थापन केला जाईल ज्यामध्ये डीओएस/ इसरो आणि अल्जेरियन स्पेस एजन्सी (एएसएएल )चे सदस्य असतील, जे हा करार लागू करण्याची मुदत आणि उपायांसह एक कृती आराखडा तयार करतील. प्रभाव : या करारामुळे भारत आणि अल्जेरिया यांच्यातील सहकार्य मजबूत होईल आणि पृथ्वीचे रिमोट सेन्सिंग, उपग्रह दिशादर्शन, अंतराळ विज्ञान आणि बाह्य अंतराळाचा शोध या क्षेत्रात नवीन संशोधनाला आणि त्याच्या संभाव्य वापराला चालना मिळेल.या करारामुळे मानवतेच्या कल्याणासाठी अंतराळ तंत्रज्ञान वापर क्षेत्रात संयुक्त उपक्रम विकसित होतील. अशा प्रकारे देशातील सर्व घटक आणि प्रांतांना लाभ मिळेल.
राष्ट्रीय विधी दिन 2017 च्या समारोप सत्राला पंतप्रधानांनी संबोधित केले

पंतप्रधान नरेंद्र मोदी यांनी आज नवी दिल्लीत विज्ञान भवन येथे राष्ट्रीय विधी दिन – 2017 निमित्त आयोजित कार्यक्रमाच्या समारोप सत्राला संबोधित केले. संविधान हे आपल्या लोकशाही रचनेचा आत्मा असल्याचे ते म्हणाले. संविधानाच्या निर्मात्यांना आदरांजली वाहण्याचा हा दिवस आहे. संविधान काळाच्या कसोटीवर खरे उतरले असून टीकाकारांना त्याने चुकीचे ठरवले आहे. आपल्या भाषणादरम्यान पंतप्रधानांनी डॉ. बी.आर. आंबेडकर, डॉ. सचिदानंद सिन्हा, डॉ. राजेंद्र प्रसाद आणि डॉ. सर्वपल्ली राधाकृष्णन यांच्या विचारांचा उल्लेख केला. संविधान आणि प्रशासनाच्या अनेक महत्वपूर्ण वैशिष्टये अधोरखित करण्यासाठी त्यांनी हे विचार वापरले. संविधानाचे अमरत्व, कार्यक्षमता आणि लवचिकता यांचा यात समावेश होता. पंतप्रधान म्हणाले की, संविधान हे आपल्यासाठी मार्गदर्शक आहे. आपल्या मार्गदर्शकांच्‍या संविधानाच्या आपल्याकडून असलेल्या अपेक्षांनुसार आपण काम करायला हवे यावर त्यांनी भर दिला. देशाच्या गरजा आणि देशासमोरील आव्हाने लक्षात घेऊन प्रशासनाच्या विविध संस्थांनी एकमेकांना मदत करायला हवी, मजबूत करायला हवे. ते म्हणाले की पुढील पाच वर्षात आपल्या स्वातंत्र्यसैनिकांच्या स्वप्नातील देश, नवीन भारत निर्माण करण्यासाठी आपण आपल्या ऊर्जेचा वापर करायला हवा. पंतप्रधान म्हणाले की, संविधानाचे समाजिक दस्तावेज असेही वर्णन करण्यात आले आहे. स्वातंत्र्याच्या सूर्योदयाला ज्या त्रुटी आपल्या देशात होत्या, त्या अजूनही पूर्णपणे दूर झाल्या नाहीत. सध्याच्या काळाचे वर्णन सुवर्णकाळ असे करता येईल, ज्यात भारताकडे आत्मविश्वास ठासून भरलेला आहे. या रचनात्मक वातावरणाचा वापर नवीन भारताच्या निर्मितीकडे वेगाने वळण्यासाठी करायला हवा असे ते म्हणाले. “जगणे सुलभ”चे महत्व विशद करताना पंतप्रधान म्हणाले की, सरकारची भूमिका नियंत्रणापेक्षा सुविधा पुरवणारा अशी असायला हवी. गेल्या तीन वर्षात जगणे सुलभ करणाऱ्या अनेक उदाहरणांचा त्यांनी उल्लेख केला. उदा. जलद प्राप्तीकर परतावा, जलद पारपत्र सेवा वगैरे ते म्हणाले की या उपक्रमांचा समाजातील सर्व घटकांवर सकारात्मक परिणाम झाला. सुमारे 1200 प्राचीन कायदे रद्द करण्यात आले. जगण्यातील सुलभतेचा व्यवसाय सुलभतेवरही सकारात्मक परिणाम झाल्याचे त्यांनी सांगितले. न्यायालयांमधील प्रलंबित प्रकरणांचा निपटारा करण्यात लोक अदालती महत्वपूर्ण भूमिका पार पाडू शकतात असे ते म्हणाले. न्याय मिळवण्यातील सुलभता सुधारण्यासाठी हाती घेण्यात येत असलेल्या अनेक उपाययोजनांचा त्यांनी उल्लेख केला. वारंवार निवडणुकांमुळे सरकारी तिजोरीवर पडणारा ताण, आणि अन्य संबंधित मुद्दे उदा. सुरक्षा दल आणि नागरी कर्मचारी तैनात करणे, विकास कार्यक्रमांवरील परिणाम याबाबत बोलताना पंतप्रधानांनी केंद्र आणि राज्य सरकारांसाठी एकाचवेळी निवडणुका घेण्याच्या शक्यतेबाबत साधक-बाधक चर्चेचे आवाहन केले. कार्यकारी, विधिमंडळ आणि न्याय व्यवस्थेतील संतुलन हा संविधानाचा कणा आहे यावर पंतप्रधानांनी भर दिला. यासंदर्भात पंतप्रधानांनी सर्वोच्च न्यायालयाने दिलेल्या निर्णयांचा दाखला दिला.
भारत बदलतो आहे कारण भारतीयांनी बदलण्याचा निश्चय केला आहे- सूरत येथे झालेल्या नव भारत युवा परिषदेत पंतप्रधानांचे प्रतिपादन

पंतप्रधान नरेंद्र मोदी यांनी आज सूरत येथे नव भारत युवा परिषदेत युवकांशी संवाद साधला. आज भारतात आमूलाग्र परिवर्तन होत आहे. देशातल्या लोकांनी बदल घडवण्याचा निश्चय केल्यामुळेच देश बदलतो आहे असे प्रतिपादन पंतप्रधानांनी केले. काहीच होणार नाही आणि कसलाच बदल होणार नाही ही मानसिकता बदलते आहे आणि त्याचे दृश्य परिणाम आपल्याला दिसत आहेत असे पंतप्रधान म्हणाले. भारताच्या वाढलेल्या शक्तीविषयी बोलतांना पंतप्रधान म्हणाले की, “मुंबईवर दहशतवादी हल्ला झाला त्यानंतर काहीही झाले नाही मात्र आमच्या कार्यकाळात उरी येथे हल्ला झाला. त्या हल्ल्याचा बदला घेतला गेला. हा बदल आज देशात झाला आहे. देशाच्या जवानांच्या हृदयात जी ज्वाला होती तीच आज पंतप्रधानांच्या हृदयात आहे. सर्जिकल हल्ला हे त्याचेच उदाहरण आहे. उरी येथे झालेल्या दहशतवादी हल्ल्यानंतर मी झोपू शकलो नाही आणि त्यानंतर काय घडले हे सर्वानांच माहिती आहे.” केंद्र सरकारने काळ्या पैशाविरोधात उघडलेली मोहिम अतिशय धाडसी पाऊल होते असे ते म्हणाले. विमुद्रीकरणानंतर तीन लाख बनावट कंपन्या बंद केल्या गेल्या असे सांगत काळ्या पैशावर आळा घालता येईल असा विचार आधी कोणीही केला नव्हता असे पंतप्रधानांनी सांगितले. भारतीयांची मानसिकता आणि भावना बदलली असून त्यातूनच देशात परिवर्तन घडेल असा मला विश्वास वाटतो. देश हा सर्वांपेक्षा मोठा असतो ही भावना जनमानसात निर्माण झाली आहे असे पंतप्रधानांनी यावेळी सांगितले.
भारत आणि डेन्मार्क दरम्यान अन्न सुरक्षा सह्कार्यावरील सामंजस्य कराराला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने भारत आणि डेन्मार्क दरम्यान अन्न सुरक्षा सह्कार्यावरील सामंजस्य कराराला कार्योत्तर मंजुरी दिली आहे. या करारावर 16 एप्रिल 2018 रोजी स्वाक्षऱ्या करण्यात आल्या होत्या. लाभ: या करारामुळे द्विपक्षीय संबंध , परस्पर सामंजस्य आणि विश्वास अधिक दृढ व्हायला मदत होईल आणि अन्न सुरक्षेच्या दिशेने क्षमता निर्मितीला अधिक बळकटी येईल. तसेच उभय देशांमध्ये अन्न सुरक्षा क्षेत्रातील उत्तम पद्धती जाणून घेण्यास प्रोत्साहन मिळेल आणि अन्न सुरक्षेशी संबंधित समस्यांचे जलद गतीने निवारण करता येईल. उत्तम पद्धतींचा अवलंब केल्यामुळे अन्न सुरक्षा मानकांत सुधारणा होण्यास मदत होईल तसेच महत्वाच्या वस्तूंचा व्यापार सुलभ होईल.
मैसूरमध्ये रेल्वे प्रकल्पाचे तर श्रवणबेळगोळ येथे विकासकामांचे पंतप्रधानांच्या हस्ते उद्‌घाटन

पंतप्रधान नरेंद्र मोदी यांनी आज मैसूर आणि केएसआर बेंगळूरु दरम्यानच्या रेल्वे मार्ग विद्युतीकरणाचे राष्ट्रार्पण केले. मैसूर रेल्वे स्थानकावर झालेल्या कार्यक्रमात पंतप्रधानांनी मैसूर आणि उदयपूर दरम्यानच्या पॅलेस क्वीन हमसफर एक्स्प्रेसला हिरवा झेंडा दाखवला. या आधी पंतप्रधानांनी श्रवणबेळगोळ येथे बाहूबली महामस्तकाभिषेक महोत्सव 2018 ला भेट दिली. विंद्यगिरी पर्वतावर बांधण्यात आलेल्या पायऱ्यांच्या नव्या मार्गाचे त्यांनी उद्‌घाटन केले. बाहुबली रुग्णालयाचेही पंतप्रधानांच्या हस्ते उद्‌घाटन करण्यात आले. आपल्या भूमीतल्या संतांनी सदैव समाजाची सेवा केली आणि सकारात्मक बदल घडवला असे पंतप्रधानांनी श्रवणबेळगोळ येथे जनतेला संबोधित करताना सांगितले. काळाच्या प्रमाणे आपण बदल घडवत गेलो ही आपल्या समाजाची ताकद असल्याचे पंतप्रधान म्हणाले. गरीबांसाठी दर्जेदार आणि माफक दरातली आरोग्य सेवा पुरवणे हे आपले कर्तव्य असल्याचेही पंतप्रधानांनी सांगितले.
पंतप्रधानांतर्फे  बी एस एफ  जवानांना स्थापना दिनाच्या  शुभेच्छा

पंतप्रधान नरेंद्र मोदी यांनी सीमा सुरक्षा दलाच्या जवानांना आणि त्यांच्या कुटुंबियांना बी एस एफ स्थापना दिनाच्या शुभेच्छा दिल्यात. पंतप्रधान म्हणाले,” बी एस एफ स्थापना दिना निमित्तसीमा सुरक्षा दलाचे जवान आणि त्यांच्या कुटुंबियांना शुभेच्छा. आपल्या देशासाठी बी एस एफ ने धैर्य आणि प्रामाणिक सेवांची उदाहरणे घालून दिली आहेत. ते संकटांपासून आपले रक्षण करतात, मग ती सीमावर्ती भागातील असो वा नैसर्गिक आपत्ती आणि अपघात असो. आम्हाला बी एस एफ चा अभिमान वाटतो. ” (
दहशतवाद आणि संघटित गुन्हे यांचा सामना करण्यासाठी सहकार्याबाबत भारत-रशिया करारावर स्वाक्षरी करायला मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने सर्व प्रकारचा दहशतवाद आणि संघटित गुन्हे यांचा सामना करण्यासाठी सहकार्याबाबत भारत-रशिया यांच्यातील करारावर स्वाक्षरी करायला मंजुरी दिली आहे. 27-29 नोव्हेंबर 2017 दरम्यान गृहमंत्र्यांच्या नेतृत्वाखाली भारतीय प्रतिनिधिमंडळ रशियाला जाणार असून या दौऱ्यात या करारावर स्वाक्षरी होण्याची शक्यता आहे.
राष्ट्रीय न्यास अध्यक्ष आणि सदस्यांच्या निश्चित कालावधीला मंत्रिमंडळाची मंजुरी

मतिमंदत्व, सेरेब्रल प्लासी, बहुविध अपंगत्व यासंदर्भातल्या राष्ट्रीय न्यासाच्या कलम 4(1) आणि कलम 5(1) मध्ये सुधारणा करण्याच्या प्रस्तावाला मंत्रिमंडळाने मान्यता दिली आहे. राष्ट्रीय न्यासाच्या अध्यक्ष आणि सदस्यांचा कार्यकाल तीन वर्ष निश्चित करण्यासाठी ही सुधारणा करण्यात येत आहे. राष्ट्रीय न्यास कायदा 1999 च्या कलम 4 (1) मधल्या तरतुदीनुसार या न्यासाचे अध्यक्ष किवा सदस्य,त्यांचे उत्तराधिकारी नेमले जाईपर्यंत, निर्धारित तीन वर्षाच्या काळानंतरही पदावर राहू शकतात. अध्यक्षांनी राजीनामा दिल्यास, सरकारकडून उत्तराधीकारी नेमला जाईपर्यंत या पदावर राहण्याची तरतूद कलम 5(1) मध्ये आहे. त्यामुळे पात्र उत्तराधिकारी नसल्यामुळे न्यासाच्या अध्यक्षपदी अनिश्चित काळासाठी व्यक्ती राहू शकते. अशी परिस्थिती टाळण्यासाठी आणि एकाच पदावर व्यक्ती प्रदीर्घ काळ राहू नये यासाठी या मध्ये सुधारणा करण्यात येत आहे.
अमृतसरमधील रेल्वे दुर्घटनेत झालेल्या जीवितहानीबद्दल पंतप्रधानांनी व्यक्त केला शोक

अमृतसरमधील रेल्वे दुर्घटनेत झालेल्या जीवितहानीबद्दल पंतप्रधान नरेंद्र मोदी यांनी शोक व्यक्त केला आहे. “अमृतसरमधल्या रेल्वे दुर्घटनेमुळे अतीव दु:ख झाले. अत्यंत हृदयद्रावक अशी ही दुर्घटना आहे. या दुर्घटनेत मृत्यूमुखी पडलेल्या कुटुंबियांच्या दु:खात सहभागी आहे. जखमी झालेल्या व्यक्ती लवकरात लवकर बऱ्या होवोत अशी प्रार्थना मी करत आहे. आवश्यक ते सर्व सहाय्य पुरवण्याचे निर्देश अधिकाऱ्यांना देण्यात आले आहेत.” असे पंतप्रधानांनी ट्विटर संदेशात म्हटले आहे.
पंतप्रधान 23 ऑगस्टला गुजरात दौऱ्यावर

पंतप्रधान नरेंद्र मोदी 23 ऑगस्टला गुजरातला भेट देणार आहेत. सर्वांसाठी घर हे उद्दिष्ट ठेवून केंद्र सरकारने आखलेल्या प्रधानमंत्री आवास योजना (ग्रामीण)च्या लाभार्थींचा वलसाड जिल्ह्यातल्या जुजवा गावात पंतप्रधानांच्या उपस्थितीत सामूहिक ई गृहप्रवेश होणार आहे. गुजरातमध्ये एक लाखापेक्षा जास्त घरे पूर्ण झाली आहेत. 26 जिल्ह्यातले लाभार्थी सामूहिक गृहप्रवेश करणार आहेत. वलसाड येथे दक्षिण गुजरातमधल्या वलसाड, नवसारी, तापी, सुरत आणि डांग या पाच जिल्ह्यातले लाभार्थी एकत्र येणार आहेत. उर्वरित जिल्ह्यांसाठी गट स्तरावर सामूहिक गृहप्रवेश होणार आहे. या जिल्ह्यातले लाभार्थी, व्हिडिओ लिंकद्वारे, वलसाड येथील मुख्य कार्यक्रमाशी जोडले जाणार आहेत. दोन लाख लोक या कार्यक्रमात सहभागी होतील अशी अपेक्षा आहे. याच कार्यक्रमात दीनदयाळ उपाध्याय ग्रामीण कौशल्य विकास योजना, मुख्यमंत्री ग्रामोदय योजना आणि राष्ट्रीय ग्रामीण चरितार्थ अभियान यासह विविध विकास योजनांच्या निवडक लाभार्थींना पंतप्रधानांच्या हस्ते प्रशस्तीपत्र आणि रोजगार विषयक पत्र सुपूर्द करतील. महिला बँक सहाय्यकांना मिनी एटीएम आणि नियुक्तीपत्राचे वितरण करतील. उपस्थितांना पंतप्रधान संबोधितही करतील. जुनागढ येथे पंतप्रधान विविध विकास योजनांचे उद्‌घाटन करतील. जुनागढ सरकारी रुग्णालय, जुनागड महापालिकेचे 13 प्रकल्प, खोखराडा येथे दुग्ध विकास प्रकल्प यांचा यात समावेश आहे. एका सभेलाही पंतप्रधान संबोधित करतील. गांधीनगर येथील गुजरात न्यायवैद्यक विद्यापीठाच्या दीक्षांत समारंभातही पंतप्रधान मार्गदर्शन करतील. दिल्लीला परतण्यापूर्वी पंतप्रधान गांधीनगर येथे सोमनाथ ट्रस्टच्या बैठकीलाही उपस्थित राहतील.